Amos Rex

**Amos Rex** on vuonna 2018 avattu taidemuseo. Se sijaitsee Lasipalatsissa Helsingin Mannerheimintiellä. Museon nykyinen johtaja on Kieran Long helmikuusta 2024 alkaen. Museon edeltäjä oli vuosina 1965–2017 toiminut **Amos Andersonin taidemuseo**. Amos Rexin omistaa Föreningen Konstsamfundet.

Uuden tilan ensimmäisessä teamLab-taidekollektiivin immersiivisessä näyttelyssä
oli 268&nbsp;000 museokävijää vuonna 2018. Amos Rexissä käy vuosittain noin 250&nbsp;000 kävijää.

## Museon omat kokoelmat
Museo on erikoistunut suomalaiseen 1900- ja 2000-luvun taiteeseen. Vanhimmat teokset ovat Amos Andersonin omista kokoelmista. Museo järjestää vaihtuvia näyttelyitä. Hankinnoissaan museo on keskittynyt erityisesti uuteen ja ajankohtaiseen taiteeseen.

Taidemuseon kokoelmat käsittävät noin 6&nbsp;000 teosta, maalauksia, veistoksia, piirustuksia, grafiikkaa ja valokuvia sekä tekstiilitaidetta, huonekaluja ja lasi- ja keramiikkaesineitä. Osa vanhemman taiteen kokoelmasta on esillä museossa Amos Andersonin entisen Helsingin kodin työhuoneessa, salongissa ja kappelissa sekä Söderlångvikin museossa Dragsfjärdissä.

Kokoelmien erikoisuus on eurooppalaisen vanhan sakraalin taiteen kokoelma. Museo on saanut useita lahjoituksia.

## Amos Rexin taidemuseon historia

### Museon perustaminen

Amos Anderson määräsi testamentissaan, että hänen talonsa Yrjönkatu 27:ssä on muutettava museoksi hänen kuolemansa jälkeen. Anderson kuoli vuonna 1961, ja hänen perustamansa yhdistys Föreningen Konstsamfundet ryhtyi perustamaan museota. Amos Andersonin taidemuseo avasi ovensa vuonna 1965. Anderson oli Hufvudstadsbladetin kustantaja ja antelias taiteen tukija. Museota ylläpiti Konstsamfundet.

Testamentin mukaisesti Amos Andersonin taidemuseo toimi vuosina 1965–2017 Helsingin Yrjönkadulla, W. G. Palmqvistin vuonna 1913 suunnittelemassa asuinkerrostalossa, jossa Amos Anderson itse aikoinaan asui. Alun perin museotiloja olivat vanhan asuinkerrostalon alin kerros sekä ylimmässä sijainnut Amos Andersonin entinen asunto. Myöhemmin museo laajentui talon kaikkiin kerroksiin. Rakennus liittyi myös kauppakeskus Forumiin.

### Uusi taidemuseo maan alla
Museota ylläpitävä Konstsamfundet ilmoitti syyskuussa 2013 haluavansa rakentaa Helsinkiin uuden taidemuseon osaksi Lasipalatsia sekä näyttelytilat pääosin rakennuksen takana olevan Lasipalatsiaukion alle. Uuden museon rakentamisen ennustettiin maksavan 50 miljoonaa euroa. Konstsamfundet rahoitti rakentamisen kokonaisuudessaan.

Lasipalatsin ja sen tontin omistusjärjestelyistä neuvoteltiin Helsingin kaupungin kanssa ja joulukuussa kaupunginhallitus myönsi Lasipalatsin aukion tontin taidemuseon käyttöön. Suunnittelu ja rakentaminen kesti noin kolme vuotta. Uuden museon kävijätavoite oli ennen avajaisia 100&nbsp;000 kävijää vuodessa, mutta museon ensinäyttely teamLab keräsi yli 240&nbsp;000 kävijää.

Suomenruotsalainen, muun muassa Konstsamfundetin rahoittama kulttuurikeskus Luckan muutti museon vanhaan Yrjönkadun rakennukseen alkuvuodesta 2019.

Amos Rex oli yksi Vuoden museo -kilpailun finalisteista keväällä 2019. Se ei voittanut titteliä, mutta palkintolautakunta myönsi sille Vuoden erikoispalkinnon.

## Kuvia Amos Rexistä

Tiedosto:Amos Rex yläkerran ikkunat.jpg|Lasipalatsin toisen kerroksen ikkunat ja parveke.
Tiedosto:Amos Rex yläkerran käytävä.jpg|Yläkerran käytävä.
Tiedosto:Amos Rex elokuvateatteri.jpg|Amos Rex taidemuseon elokuvateatteri.
Tiedosto:Amos Rex lämpiö.jpg|Yläkerran lämpiö.
Tiedosto:Amos Rex Lasipalatsin yläkerran aula.jpg|Yläkerran aula ja lämpiöihin johtavat portaat.
Tiedosto:Amos Rex portaat.jpg|Alakerran näyttelytiloihin johtavat portaat.
Tiedosto:Amos Rex ala aula.jpg|Alakerran näyttelytilojen aula.
Tiedosto:Lasipalatsi Bio Rex.jpg|Amos Rexin uusi museo on rakennettu Bio Rexin yhteyteen.
Tiedosto:Amos Rex savupiippu.jpg|Lasipalatsin aukion entinen savupiippu.


## Lähteet

## Aiheesta muualla

*